Esimese päeva ilmaolud ei hellitanud purjetajaid kuigivõrd. Tugev ca 7-8 m/s puhunud tuul ja veidi üle nulli soojakraadid ning külm jõevesi pani kõik proovile – nii paadid kui ka võistkonnad. Hommikul kella 10 ajal alanud sõidud kestsid õhtul kella viieni ja selleks ajaks saadi kokku peetud kaheksa sõitu, ehk kuusteist starti.
Jahtklubi Dago meeskond
Esimese päeva lõpetas liidrikohal Jahtklubi Dago meeskond, kus roolis avamerejaht Postimees Sailing Team’i roolimees Juss Ojala. Kaheksast sõidust kuus võitu ja kuuepunktiline edu oma lähima konkurendi, Kalevi Jahtklubi Purjespordikooli noortevõistkonna ees, lubas teisele võistluspäevale kindlalt vastu minna.
Kalevi Jahtklubi Purjespordikooli noortevõistkond
Teine võistluspäev algas tuulevaikusega, kuid päikesepaistega. Kell 9 toimunud koosolekul andis peavõistlusjuht Madis Ausman teada, et järgmine otsus päeva kohta tehakse mitte enne kl 11.30. Lisaks jagas näpunäiteid ja selgitas eelmise päeva võistlusmomente rahvusvahelise kategooria vahekohtunik Priit Rüütel. Pärast kl 11 hakkas vesi jõel virvendama ja lipud vaikselt lehvima. Võistlejate ja korraldajate rõõmuks puhus tuul endiselt üsna samast suunast, mis eelmisel päeval ning võistlusrada saadi ehitada jällegi piki Pärnu jõge. Enne keskpäeva jätkati võistlusega ja viimane kolmeteistkümnes võistlussõit peeti vahetult enne kella 16 õhtul, mis reeglite järgi oli hiliseimaks ajaks võistlust pidada. Üsna jäises õhus ja laupäevaga võrreldes vaiksemas tuules said kõik võistkonnad ka eespurjed kasutusse, mis tegi sõidud veel põnevamaks ja kiiremaks.
Nendes oludes suutis kõige stabiilsemat ja vigadevaba sõitu teha Kalevi Jahtklubi Purjespordikooli noortevõistkond, kus roolis Helen Pais. Kolm esikohta ning teine ja kolmas koht esimese päeva skoorile lisaks andis kokku 24 punkti ja magusa regativõidu.
Jahtklubi Dago võistkond
Juss Ojala roolimisel Jahtklubi Dago meeskond oli konkurentsis kuni viimase sõiduni välja, kuid natuke ebaõnne ja ühest sõidust saadud karistuse kandmise eksimus andis teise päeva skooriks 4-5-6(DNF)-2-1 ning kokku 28 punkti.
Saaremaa Merispordi Seltsi võistkond
Jahtklubi Dago võistkond – Juss Ojala, Meelis Kosk, Rando Randmaa, Mairold Metsaviir – 28 punkti
Saaremaa Merispordi Seltsi võistkond – Aksel Artus, Erki Riim, Tõnis Juursalu, Juhan Kolk – 31 punkti
Pärnu etapi pildigalerii – fotod Piret Salmistu
Artikkel ja galerii Postimehes
Eesti Purjetamisliiga võistlusteade
Tags: Andres Laul, eesti purjetamisliiga, Hannah Tuulas, Helen Ausman, Helen Pais, kalevi jahtklubi purjespordikool, pärnu jahtklubi, sailing champions league